
Comisia pentru buget,

finanţe şi bănci

Bucureşti,   30.03.2004 

Nr. 139

AVIZ

asupra propunerii legislative privind modificarea şi completarea Legii nr. 116/1998 privind organizarea şi funcţionarea jandarmeriei Române
Cu adresa nr. P.l.-X50 din 8 martie 2004, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind modificarea şi completarea Legii nr. 116/1998 privind organizarea şi funcţionarea jandarmeriei Române.
In urma examinării, în şedinţa din data de 30.03.2004, Comisia, cu unanimitate de voturi, a hotărât respingerea, întrucât iniţiativa legislativă nu indică sursa din care urmează a fi suportate cheltuielile bugetare pe care le presupune implementarea măsurilor preconizate, ceea ce contravine prevederilor art. 138 alin. (5) din Constituţie, potrivit căruia “Nici o cheltuială bugetară nu poate fi aprobată fără stabilirea sursei de finanţare”.

Menţionăm că Ministerul Administraţiei şi Internelor şi Ministerul Apărării Naţionale au în lucru, în fază finală, proiectul legii privind pregătirea populaţiei pentru apărare, care propune, pe de o parte, suspendarea obligativităţii serviciului militar şi pe de altă parte, profesionalizarea tuturor structurilor militare.

De asemenea, conform sarcinii stabilite prin Programul legislativ al Guvernului pe anul 2004, la Ministerul Administraţiei şi Internelor se află, în fază de elaborare, un proiect de lege pentru  modificarea şi completarea Legii nr. 116/1998 privind organizarea şi funcţionarea Jandarmeriei Române, proiect care, în linii generale, a fost convenit cu reprezentanţii Uniunii Europeane, care au asigurat asistenţă de specialitate la elaborarea acestui proiect de act normativ.

PREŞEDINTE,


SECRETAR,

Dr. Daniel Ionescu

